Uħud qed jogħruk jdejhom li Karmenu Vella kien approvat miż-żewġ kumitati tal-Parlament Ewropew li għarbluh. Kien mistenni li jsir hekk minkejja li uħud kellhom u għad għandhom dubji dwar dan. Huma esprimew dawn id-dubji fil-laqgħat li saru, kemm fil-pubbliku kif ukoll fil-privat. Il-kritika ndirizzata lejn Karmenu Vella kienet ta' żewġ tipi. L-ewwel tip ta' kritika kienet dik dwar ir-responsabbiltajiet tiegħu. Fir-realta' din kienet kritika iktar indirizzata lejn Jean Claude Juncker u l-mod kif huwa qassam ir-responsabbiltajiet bejn il-Kummissarji differenti proposti. Id-diffikulta tal-Membri Parlamentari Ewropej kienet li minħabba li diversi materji ta' importanza ambjentali ġew assenjati bħala responsabbilta ta' Kummissarji oħra huma riedu jkunu jafu l-fehma ta' Karmenu Vella dwarhom. Dan minħabba li bħala membru tal-Kummissjoni Ewropeja Karmenu Vella bla dubju ser ikun mitlub jieħu sehem fit-teħid ta' deċiżjonijiet dwarhom. Allura kien meħtieġ li jkun stabilit x'kienet il-ħegga u l-viżjoni ambjentali ta' Karmenu Vella. Izda dwar dan ħarġu ferm disappuntati. It-tieni tip ta' kritika kienet dwar il-preparazzjoni. Karmenu Vella kellu ħmistax-il jum (biss) biex jipprepara ruħ. Kellu preparazzjoni raġjonevoli dwar is-Sajd u l-Politika Marittima imma l- preparazzjoni dwar l-ambjent kienet waħda ferm fqira. Imma xorta ġie approvat. Għaliex sar dan? L-unika grupp li appoġġah b'mod assolut kien dak Soċjalista. Il-Popolari kellhom riżervi dwar it-tweġibiet li ta' imma kienu lesti li jagħtuh ċans. Il-Liberali riedu assugurazzjoni dwar l-impenn tal-Kummissjoni kollha favur l-iżvilupp sostenibbli. Il-Greens dehrilhom li ma kienx addattat u fuq kollox li ma kienx ser joħroġ għonqu għall-Ambjent u Sajd jekk ikun ikkonfrontat minn interessi proposti. Huwa ċar li ġaladarba qablu bejniethom is-Soċjalisti u l-Popolari, Karmenu Vella kellu l-appoġġ tal-maġġoranza fil-kumitati tal-Parlament Ewropew li deher quddiemhom. Wara li s-Soċjalisti iddeċidew li jagħtu l-appoġġ lill-kandidatura ta' Jean Claude Juncker bħala President tal-Kummissjoni kien ċar li ħlief f'kaz li jinqala' xi ħaġa gravi m'hu ser ikun hemm l-ebda Kummissarju Socjalista jew Popolari li ma jkunx approvat. Jekk ma jseħħx dan, kull naħa għandha x'titlef. (Nafu li hemm ta' l-inqas sitt Kummissarji li qegħdin taħt attakk.) Fil-ġranet li ġejjin irridu naraw kif ser jiżviluppaw il-laqgħat tal-Parlamentari mal-Kummissarji proposti kif ukoll kemm Jean Claude Juncker ser jagħti kaz tal-kritika li saret, lilu u lill-Kummissarji proposti. Bl-istampa sħiħa d-diskussjoni tkun ferm iktar interessanti. Żieda : 8.20am Sadanittant il- BBC għadu kemm ħabbar li Jonathan Hill, il-Kummissarju prospettiv nominat mir-Renju Unit għadu ma ġiex approvat mill-Kumitat Parlamentari. Għadhom m'humiex sodisfatti u fil-fatt sejħulu biex jidher mill-ġdid għal iktar mistoqsijijiet il-ġimgħa d-dieħla. Anke l-Kummissarju Spanjol għandu l-problemi biex ikun ikkonfermat. Ara
L-approvazzjoni ta' Karmenu Vella